Interdik oor plantgebaseerde vleis verlengPlantgebaseerde wors as alternatief vir vleisprodukte. (Foto: Shaun The Vegan/Facebook) Alle plantgebaseerde proteïene kan nou nog langer op winkelrakke bly nadat ŉ interdik wat die verwydering van dié goedere verbied, verder verleng is. Die hooggeregshof in Johannesburg het Donderdag die tussentydse interdik ten gunste van die Raad vir Verbruikersgoedere van Suid-Afrika se lede toegestaan. Die departement van landbou, grondhervorming en landelike ontwikkeling en sy aangewese entiteit, die Suid-Afrikaanse Agentskap vir Voedselveiligheid, word dus nog langer verbied om op hierdie soort produkte beslag te lê. Die interdik sal tot Mei volgende jaar van krag wees, waarna die besluit hersien sal word sou nog ŉ aansoek voor die hof gebring word. Die organisasie ProVeg South Africa het die besluit verwelkom en meen dit is ŉ broodnodige stap om eindelik regulatoriese sekerheid in die plantgebaseerde sektor te verseker. “Ons sal voortgaan om met alle relevante belanghebbendes in gesprek te tree om saam te werk om regulasies wat op plantgebaseerde produkte van toepassing is, te formuleer.” ProVeg is ŉ internasionale voedselbewusmakingsorganisasie wat hom beywer vir die transformasie van die wêreldwye kosstelsel deur konvensionele diereprodukte met plantgebaseerde alternatiewe te vervang. Drukgroepe soos ProVeg het hul vroeër vanjaar tot die hof gewend nadat pogings van die bedryf om die departement en die agentskap te oortuig om die beslagleggings op te skort en nuwe en gepaste wetgewing vir plantgebaseerde vleisalternatiewe te ontwikkel, op ŉ dooiepunt uitgeloop het. Die hof het toe wel bevind dat die produkte op winkelrakke kan bly, minstens tot ŉ hof kan besluit oor die meriete van produsente en kleinhandelaars se betoë dat die regulasies onlogies is en verbruikers skade gaan berokken.